# **Vejledning til at deltage i møder og arrangementer på Zoom**

Der er 3 måder at deltage på:

1) Deltag via link i browser eller zoom-programmet (app) på pc, tablet eller smartphone.

2) Deltag via mobil eller fastnettelefon med telefonnummer og møde-id

3) Bliv ringet op af mødelederen.

Forud for mødet/aktiviteten får du tilsendt et link til deltagelse, et telefonnummer og møde-id. Hvis du ønsker at blive ringet op af mødelederen, skal du kontakte vedkommende for at høre om det er muligt.

Herunder kan du læse om, hvordan du via ovennævnte metoder kan deltage i et Zoom møde.

# Deltagelse via PC

Hvis du deltager via en PC, kan du enten deltage med eller uden at installere programmet Zoom. Vi anbefaler, at du installerer programmet, da det gør deltagelsen nemmere.

Du kan hente og installere Zoom programmet (app) eller klient, som det også kaldes, forud for mødet/aktiviteten. Download programmet på Zooms hjemmeside: <https://zoom.us/client/latest/ZoomInstaller.exe>

På en pc er det lettest at bruge Zoom-programmet (app’en) og have oprettet en gratis konto. Så vil man hurtigt komme ind til selve mødet når man trykker på linket. Man slipper således for at indtaste møde-id eller adgangskode.

Når du trykker på linket, får du valget om at åbne zoom-programmet, hvis det er installeret på computeren. Det kan du gøre ved at finde knappen ”åbn Zoom meetings” og trykke på den.

# Deltagelse via PC uden installation af Zoom

Klik på linket til mødet. Hvis du ikke ønsker at installere zoom, kan du lukke dialogboksen ved at trykke på ”escape-tasten” i øverste venstre hjørne på tastaturet. Derefter skal du klikke på ”launch” og klikke på escape igen. Du får herefter mulighed for at deltage via browseren ved at finde knappen ”join from your browser”. Når du finder knappen, skal du trykke enter. Herefter bliver du bedt om at indtaste dit navn, så andre kan se, hvem der deltager. Med en skærmlæser kan du bruge genvejstasten E. Dernæst bliver du bedt om at markere, at ”jeg er ikke en robot”. Det gøres med mellemrumstasten. Derefter skal du tappe dig frem til ”join-knappen” og trykke enter. Du skal nu klikke på ”Join Audio by computer”-knappen, og du er inde i mødet. Til nogle møder er der oprettet et venterum, hvor du venter i kort tid inden mødelederen lukker dig ind i mødet.

## Nyttige genvejstaster

Der er nogle enkelte genvejstaster, som er nyttige at kende. I stedet for at tappe rundt på skærmen, hvis du er skærmlæser, kan du blot trykke på B-tasten indtil skærmlæseren er ved ”join-knap” og herefter trykke på enter.

Hvis du bruger forstørrelse skal du finde ”join-knappen” og trykke på den. Som standard er knappen blå, men kan naturligvis have en anden farve, afhængig af opsætning.

Følgende 6 genvejstaster er nyttige at bruge til et zoommøde:

Alt tasten + A: tænder og slukker for din mikrofon.

Alt tasten + V: tænder og slukker for dit kamera/video

Alt tasten +Y: rækker hånden op og tager den ned igen

Alt tasten + U: åbner listen med deltagere, escape-tasten lukker det igen

Alt tasten + H: Åbner chat vindue escape-tasten lukker det igen

Alt tasten +Q: forlad mødet.

# Deltagelse via App på smartphone eller tablet

Det er en forudsætning, at du har downloadet Zoom Cloud Meetings fra App store eller Google Play, hvis du bruger Android.

Her er der også grundlæggende to metoder:

1. deltag ved at være logget ind med gratis konto (anbefales)
2. deltag uden konto.

Hvis du deltager via en konto, skal du blot trykke på linket og vælge at åbne det i Zoom-app’en, så er du inde i mødet. Du kan også komme ind i mødets venterum og bliver lukket ind i mødet af mødelederen inden for kort tid. Du skal vælge ”call using internet Audio” for at høre lyden fra de andre deltagere.

Hvis du deltager uden konto, skal du klikke på linket og vælge at åbne via Zoom-app’en. Derefter indtaster du dit navn. Du skal nu give Zoom tilladelse til at bruge din mikrofon ved at klikke på ”tillad”. Derefter spørger Zoom om tilladelse til at sende meddelelser. Vælg ”tillad” igen. Til sidst skal du vælge ”call using internet Audio” for at høre lyden fra de andre mødedeltagere. Du er nu inde i mødet. Eller du er i mødets venterum og bliver lukket ind i mødet af mødelederen inden for kort tid.

# Deltagelse via telefon

Du kan også deltage i mødet ved at ringe ind til mødet (til alm. telefontakst) via en smartphone eller en alm. trykknaptelefon. I mødeinvitationen kan du se, hvilket nummer du skal ringe til. Du vil blive bedt om at indtaste ”meeting ID” af en amerikansk stemme. Herefter skal du indtaste det 11 cifrede møde-ID og # (hashtag/nummertegn). Efterfølgende bliver du bedt om at taste # igen. Du er nu inde i mødet. Ved nogle møder bliver du sendt ind i mødets venterum og du bliver lukket ind i mødet af mødelederen inden for kort tid. Du skal blot afvente.

Du kan trykke \* 6 for at slå lyden til og fra på din mikrofon.

Du kan trykke \* 9 for at række hånden op.

# Bliv ringet op for at deltage

Hvis det ikke er muligt at bruge en af de ovenstående muligheder for at deltage, kan du blive ringet op af mødelederen og deltage via telefonen.

Du vil modtage et opkald, hvor en amerikansk stemme på engelsk siger ”welcome to Zoom, press 1 to join” (velkommen til Zoom, tryk 1 for at deltage). Du er derefter med i mødet.

# Zoom-ordbog

Desværre er Zoom endnu ikke oversat til dansk, så alt er skrevet på engelsk. Men der er kun få ord og begreber, som vil være nyttige at kende for at kunne deltage.

Her er en lille liste over de mest almindelige udtryk:

”Sign in” betyder log-ind

”Sign up” betyder opret en gratis konto

”Join” betyder deltag

”Audio” betyder lyd og bruges til at at slå mikrofonen til og fra.

”Video” betyder dit kamera og anvendes til at slå det til og fra.

”Participants” betyder deltagere

”Mute” betyder mikrofon slukket.

”Unmute” betyder din mikrofon er tændt.

Raise hand betyder række hånd op.

”End” betyder forlad møde.

”Host” betyder mødeværten. I vores tilfælde er det xx

”Meeting ID” betyder møde ID.

”Passcode” betyder adgangskode.

”Chat” bruges til at skrive tekstbeskeder under mødet

”Waiting room” betyder venterum. Det bruges i nogle tilfælde når du logger på et møde.